17.4.2023
EL
Επίσημη Εφημερίδα της Ευρωπαϊκής Ένωσης
L 102/61
ΠΡΑΞΕΙΣ ΠΟΥ ΕΚΔΙΔΟΝΤΑΙ ΑΠΟ ΦΟΡΕΙΣ ΠΟΥ ΕΧΟΥΝ ΣΥΣΤΑΘΕΙ ΜΕ ΔΙΕΘΝΕΙΣ ΣΥΜΦΩΝΙΕΣ ΑΠΟΦΑΣΗ αριθ.
1/2023 ΤΗΣ ΜΙΚΤΗΣ ΕΠΙΤΡΟΠΗΣ ΠΟΥ ΣΥΓΚΡΟΤΗΘΗΚΕ ΜΕ ΤΗ ΣΥΜΦΩΝΙΑ ΓΙΑ ΤΗΝ ΑΠΟΧΩΡΗΣΗ ΤΟΥ ΗΝΩΜΕΝΟΥ ΒΑΣΙΛΕΙΟΥ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΑΣ ΙΡΛΑΝΔΙΑΣ ΑΠΟ ΤΗΝ ΕΥΡΩΠΑΪΚΗ ΕΝΩΣΗ ΚΑΙ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ της 24ης Μαρτίου 2023 για τη θέσπιση ρυθμίσεων σχετικά με το πλαίσιο του Ουίνδσορ [2023/819]
Η ΜΙΚΤΗ ΕΠΙΤΡΟΠΗ,
Έχοντας υπόψη τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (1) («συμφωνία αποχώρησης»), και ιδίως το άρθρο 164 παράγραφος 5 στοιχείο δ), το άρθρο 5 παράγραφος 2 του πρωτοκόλλου για τις Ιρλανδία / Βόρεια Ιρλανδία (στο εξής: πρωτόκολλο), καθώς και το άρθρο 164 παράγραφος 5 στοιχείο γ) της συμφωνίας αποχώρησης και το άρθρο 8 πέμπτο εδάφιο του πρωτοκόλλου, Εκτιμώντας τα ακόλουθα: (1)
Σύμφωνα με το άρθρο 166 παράγραφος 2 της συμφωνίας αποχώρησης, οι αποφάσεις που λαμβάνει η μικτή επιτροπή που συγκροτήθηκε βάσει του άρθρου 164 παράγραφος 1 της εν λόγω συμφωνίας («μικτή επιτροπή») είναι δεσμευτικές για την Ένωση και το Ηνωμένο Βασίλειο.
Η Ένωση και το Ηνωμένο Βασίλειο πρόκειται να θέσουν σε εφαρμογή τις εν λόγω αποφάσεις, οι οποίες παράγουν τα ίδια έννομα αποτελέσματα με τη συμφωνία αποχώρησης.
(2)
Σύμφωνα με το άρθρο 182 της συμφωνίας αποχώρησης, το πρωτόκολλο αποτελεί αναπόσπαστο μέρος της εν λόγω συμφωνίας.
(3)
Το άρθρο 164 παράγραφος 5 στοιχείο δ) της συμφωνίας αποχώρησης εξουσιοδοτεί τη μικτή επιτροπή να εκδίδει αποφάσεις για την τροποποίηση της συμφωνίας αποχώρησης, υπό την προϋπόθεση ότι οι εν λόγω τροποποιήσεις είναι αναγκαίες για τη διόρθωση σφαλμάτων, παραλείψεων ή άλλων ελλείψεων, ή για την αντιμετώπιση καταστάσεων απρόβλεπτων κατά τον χρόνο υπογραφής της συμφωνίας, και υπό την προϋπόθεση ότι οι εν λόγω αποφάσεις δεν τροποποιούν ουσιώδη στοιχεία της εν λόγω συμφωνίας.
(4)
Η Ένωση και το Ηνωμένο Βασίλειο έχουν προβεί σε κοινή δήλωση στη μικτή επιτροπή, σύμφωνα με την οποία, κατά περίπτωση στις διαπραγματεύσεις τους στο πλαίσιο της συμφωνίας αποχώρησης, θα παραπέμπουν, σύμφωνα με τις απαιτήσεις της ασφάλειας δικαίου, στο πρωτόκολλο όπως τροποποιήθηκε ως προς το «πλαίσιο του Ουίνδσορ», και μπορούν με τον ίδιο τρόπο να παραπέμπουν στο πρωτόκολλο όπως τροποποιήθηκε στην εθνική τους νομοθεσία.
(5)
Η Ένωση και το Ηνωμένο Βασίλειο υπενθυμίζουν την κοινή δέσμευσή τους ότι η Συμφωνία της Μεγάλης Παρασκευής ή Συμφωνία του Μπέλφαστ, της 10ης Απριλίου 1998, μεταξύ της κυβέρνησης του Ηνωμένου Βασιλείου, της κυβέρνησης της Ιρλανδίας και των άλλων συμμετεχόντων στις πολυμερείς διαπραγματεύσεις (στο εξής: συμφωνία του 1998), η οποία προσαρτάται στη συμφωνία Βρετανίας-Ιρλανδίας της ίδιας ημερομηνίας, συμπεριλαμβανομένων των επακόλουθων συμφωνιών και ρυθμίσεων εφαρμογής της, θα πρέπει να προστατευτεί σε όλα τα μέρη της.
(6)
Λαμβανομένων υπόψη των ειδικών συνθηκών στη Βόρεια Ιρλανδία, οι διευκολύνσεις που αναφέρονται στο άρθρο 6 παράγραφος 2 του πρωτοκόλλου θα πρέπει να περιλαμβάνουν ειδικές ρυθμίσεις για τη διακίνηση εμπορευμάτων εντός της εσωτερικής αγοράς του Ηνωμένου Βασιλείου, οι οποίες συνάδουν με τη θέση της Βόρειας Ιρλανδίας ως μέρους του τελωνειακού εδάφους του Ηνωμένου Βασιλείου σύμφωνα με το πρωτόκολλο, εφόσον τα εμπορεύματα προορίζονται για τελική κατανάλωση ή τελική χρήση στη Βόρεια Ιρλανδία και εφόσον εφαρμόζονται οι αναγκαίες διασφαλίσεις για την προστασία της ακεραιότητας της εσωτερικής αγοράς και της τελωνειακής ένωσης της Ένωσης.
(1) ΕΕ L 29 της 31.1.2020, σ.
7.